# ҚАЗАҚТЫҢ ЖҮЗДЕРГЕ БӨЛІНУІ

Авторы: Шәлекенов М.У., Кафедра археологии, этнологии и музеологии

Категория: [Образование и наука](javascript:void(0))

[Версия для печати](http://group-global.org/ru/print/61573)

Қазақтың  жүздерге бөлінуі әлі де шешуін таппай  келе жатқан мәселелердің бірі. Солай болса да  ол жөнінде  пікір айтқан ғалымдар. Зерттеушілердің бұл жөніндегі болжам –пікірлерін: Қазан төңкерісіне дейінгі, Кеңес Үкіметі жылдарындағы және Тәуелсіз Қазақстан тұсындағы кезеңдер  деп үшке бөлір қарағанды жөн көрдік.

Батыс Еуропа мен Ресей тарихи жазба әдебиеттерінде ортағасырда түріктердің, соның ішінде қазақтардың жүздерге бөлініп орналасқаны туралы  мәліметтер кездеспейді. Тек, Ресей империясының  Қазақстанды отарластыра бастаған  кезеңінен  бастап орыс ғалымдарының,  саяхатшыларының  жазып қалдырған деректерінде кездеседі. 1731 жылы Кіші жүзге  келген  орыс дипломаты М.Тевкелев қазақтардың үш жүзге  бөлініп жайласқанын жазған/1/. Бұнан кейінгі И.Кириллов, П.И.Рычков, В.П.Татищев, И.Г.Георги, А.Левшин және т.б. Ресей ғалымдары көбінде  қазақтардың үш жүзге  бөлінетінін  атап өтумен ғана шектелген/2/.  Мысалы, В.В.Вельяминов  - Зернов,  қазақтың жүздері ХVI ғасырдың екінші жартысында Хақ-Назар  ханның тұсында  бөлінген десе/3/, В.В.Бартольд  үш жүздің келіп шығуы қазақтардың  көшпелі шаруашылығының негізінде пайда болғандығын жалпылама айтқан/4/. Ш.Ш.Уәлиханов қазақтың жүзге бөлінуі  ХV – ХVI ғғ. Моңғол ұлыстарының негізінде келіп шыққанын, бұл  жүздердің  этностары –қазақ халқы  екенін жазған/5/.

Кеңес Үкіметі  тұсындағы ғалымдар, қазақ халқының  жүздерге бөлінуін өздерінен бұрын жарық көрген ғылыми еңбектерге негізделіп, осы өзекті  мәселеге біршама  көңіл бөліп, өздерінің болжамдары мен пікірлерін  білдірген. М.Вяткин В.В.Бартольдтың  жүздерге берген тұжырымын қолдап, ған саяси  сипат берген/6/.  «История Казахской ССР» -дың  авторлары үш жүздің ХVI ғ. экономикалық – географиялық қарым –қатынастардың  нәтижесінде  пайда болғанын жазған/7/.  Х.М.Әділгереев  араб деректеріне сүйеніп, қазақ жүздері ХІІғ. келіп шықты десе/8/, қазақ тілінің диалектикасын ұзақ  жылдар  бойына зерттеген белгілі ғалым С.А.Аманжолов қазақ жүздерінің  келіп шығуын VІІ –ХІ ғасырлар еншісіне жатқызып, олардың осы аймақта тайпалық одақ құрып, өздерін - өздері  қорғаған деген тұжырымға келген. Жоғарыда келтірілген пікірлер мен болжамдарға қарағанда, С.А.Аманжолов жүздердің келіп шығу  төркінін  әріден басталатынына  және олардың  бөлінулеріне табиғи –географиялық жағдайдың үлкен әсер еткеніне тоқталған/9/. Біздіңше, ғалымның бұл пікірі жүздер мәселесіндегі біршама ілгерілеудің нышаны. Солай болса да,  елді қорғау, оның экономикалық, мәдени дамулары белгілі  табиғи – географиялық жағдайға  тәуелді болатынын естен шығаруға болмайды. Соған қарағанда, халықтың алға өрлеуінің негізі жайлаған жерінде екенін айта келіп, жүздердің этимологиясы географиялық ұғым екенін меңзейді.

Өткен ғасырдың 70 жылдарында  жарық көрген «Қазақ совет энциклопедиясында» жүздер туралы : «Жүз 15-16 ғасырларда Қазақстан жерінде қалыптасқан ру-тайпалық бірлестіктер... Қазақстанның табиғи ерекшеліктеріне, онда ежелгі заманнан бері мекендейтін көшпелі тайпалар мен рулардың  шаруашылық  және саяси жағдайларына  байланысты «үш жүз» деп аталатын бірлестіктер пайда болды»/10/. Келтірілген үзіндіде жүздердің келіп шығу уақыты нақты айтылғанмен, оған этникалық мән  беріп, қазақтың  рулары мен тайпаларының саяси – шаруашылық  табиғи ерекшеліктерінің  бірлестігі  нәтижесінде келіп шыққаны  баяндалады. Нәтижесінде қазақтың жүзге бөліну тарихын зерттеу  дағдарысқа ұшырады. Ғалым, тарихшы Т.Сұлтанов: «Бізде жүздердің қашан және қалай құрылғаны  туралы нақты мәліметтер жоқ. Шығыстың  азын –аулақ деректерінде қазақтар туралы ешнәрсе айтылмайды»/11/. Ғалымның қазақтың  жүздерге  бөліну проблемасына шешілмейтіндей  қарауы кездейсоқ емес. Өйткені  автор мәселенің шынайы зерттелмей, тарихи бұлақтардың ізделмей жатқанын ескермеген. Оған қоса, автордың қазақ тілінде жарық көрген деректерді есепке  алмағаны аңғарылады. Қазақтардың жүзге бөліну мәселесі шешімін таппай қала берді.

Кеңес Үкіметі тұсында жарық көрген ғылыми еңбектерде де бұл мәселе «жол жөнекей» қаралып, ыждаһатты зерттелмегенін білеміз. Себебі бұл мәселе бойынша айтарлықтай жаңа деректер жеткіліксіз болған. Оның үстіне, коммунистік идеология рулардың, тайпалар мен жүздердің  шығу тарихын  зерттеу ісіне  «қырғи қабақ» танытқаны белгілі. Сол кезеңдегі идеология бұндай этникалық бөлшектенуді зерттеу, Кеңес Одағы халықтарының «бірлігіне кері әсер етеді» - деген жалған пікірде болған. Әсіресе, бұндай керітартпа  пікірлерді елбасқарушы шенеуніктер құрал ретінде пайдаланды. Олардың «жүзге бөлінгеннің жүзі құрысын» сияқты сөздері   қазақ халқының жүздерге бөліну тарихын,  рулар мен тайпаларды ғылыми тұрғыдан зерттеу ісіне  балта шапқанмен тең болды.

1990 жылы Кеңес Одағы ыдырап, оның құрамындағы Қазақ ССР өз алдына  тәуелсіз Қазақстан Республикасы болып құрылғаннан кейін, коммунистік идеологиядан арыла бастағандықтан, «Қазақ халқының тарихында» да жаңа көзқарастар басталды. Бұл Егемендігіміздің арқасы. Егемендік дегеніміз қызыл сөз емес, ол  құны жоқ, асыл ұғым. Ол қазақ халқының ғасырлар  бойы жүргізген азаттық күресінің жемісі. Оны әрбір саналы қазақ түсініп, елін, халқын өркениетті, күшті елге айналдыруға ат салысуы тиіс. Осындай жағдайда халқымыздың шынайы тарихын жазуға мүмкіндіктер туды.  Кеңес үкіметі тұсында, соңғы уақытта жарық көрген еңбектерді сараптап, толықтырып, ой елегінен өткізіп, қазақтардың жүздерге бөлініп мекендеуін шынайы ғылыми деректерге сүйеніп жазуымыз керек. Бұрын жарық көруі қиынға соғатын деректер жарыққа шыға бастады. Жүздер тарихы «Қазақ шежіресі хақында»/12/ атты еңбекте және бес томдық  «Қазақ ССР тарихы», 1996 жылдан бастап «Қазақстан тарихы» атты еңбек азын –аулық өңделіп, жарық көрді.  Оның  ІІ томында «Қазақ жүздері. Этникалық аумақ» – деген арнайы  тақырып берілген.  Мұнда жүздер тарихына  біршама кең тоқталуға тырысқаны байқалып, оған анықтама берген: «Кез келген этноәлеуметтік организмнің (ЭӘО) өз аумағы шегінде экономикалық байланыстардың белгілі бір қауымдастығы болады. Қазақ халқы мен оның  этникалық аумағының құрылу, қалыптасу дәуіріндегі белгілі бір шаруашылық –мәдени үлгі (ШМҮ), этносаяси процестер негізінде  қалыптасқан ірі этноаумақтық тайпалар бірлестіктері (немесе одақтары) - жүздер этноәлеуметтік организмнің жоғары санаттарының бірі болды. Қазақтар тарихындағы мүндай бірлестіктер Ұлы жүз, Орта жүз, Кіші жүз»/13/.

Келтірілген үзінді ауыр оқылады. Ондағы жүз туралы анықтаманы түсіну оңай емес.  Біздің пайымдауымызша, бұл тұста қазақтың жүздерін «этникалық аумақтар» - деп санаған, яғни жүздер қазақ халқының үшке бөлініп орналасуынан шыққанын меңзейді. Оған қысқаша «этноәлеуметтік организм»-деп анықтама берген. Мұны мойындау қиын. Себебі, жүзге берілген «этноәлеуметтік организм» және «шаруашылық мәдени үлгі» сияқты анықтамалар ғылыми тұрғыдан дәлелденбеген.

«Мәдени мұра» бағдарламасы жарық көрген 2003 жылдан кейін, гуманитарлық ғылым өкілдері тарихқа қатысты деректерді жинауға қызу кірісті және кейбір құнды еңбектерді басқа тілден ана тілімізге аударды. Соның нәтижесінде, төл тарихымызға жаңаша қөзқараспен қарауға мүмкіндік туды. Жоғарыда айтылған пікірлер мен болжамдарды есепке алып, кейінгі жылдарда жарық көрген жаңа деректерге негізделіп, жүздер мәселесін қарастырмақпыз.

«Жүз» атауы. «Жүз» араб тілінде біртұтас нәрсенің бөлігі, саласы деген ұғымды береді/14/. Біз бұл тұжырымға қосыламыз. Бірақ, «жүз» энтонимі түрік тілінде кең және тар мәнде қолданыла береді. Адамның беті, келбеті деген сөзге қатысты «келбеті келген адамнан кеңес сұра»-деген сөз бар, яғни бет жүзі келісті адамның жаман болмайтынын меңзейді. Соған қоса қылыштың, пышақтың жүзі деген сияқты сөздер  тұрмыста жиі кездеседі. Осы сияқты мысалдарды көптеп келтіруге болады. Солай болса,  «жүз» сөзінің бір нәрсенің бөлігі деген кең мәнде алып, айқындауымыз қажет. Біздіңше,  бұл жерде «жүз» атауы географиялық ұғым. Түріктер, оның ішінде қазақтар өз жерлерінің табиғи –географиялық ерекшелігіне қарай, бөліп қоныстанған. Оның әр бөлігіне «жүз» деген атама берген. Табиғаттың заңдылығына сәйкес оларды шығыстан батысқа қарай санаған, яғни  Ұлы жүз, Орта  жүз және Кіші  жүз.

Бұлардың ішінде Орта жүзге тиісті ертедегі жазылған мәліметтер біздің қолымызда жоқ. Бірақ қалған екі жүз туралы көне заманнан деректері бар. Жүзге бөліну ерте замандарда Орталық Азия түріктері арасында пайда болып, олар өз Отанын антикалық дәуірден бастап Ұлы және Кіші жүздерге бөліп  мекендеген көрінеді.

Қолдағы деректерге қарағанда, Ұлы және Кіші жүздер деп бөліну «Алты Алаш» деген  этникалық ұғым кезінде келіп шыққан. Бұл Орталық Азия түріктерінің алты тайпаға бөлініп, «Алаштың» көк туы астында бірлікте өмір сүрген  тарихи кезеңі болған деген ойға келеміз.  «Алты Алаш құрамында:  қыпшақ, тоғыз-оғұз, басмыл, қарлұқ, түргеш, отыз-огұз тайпалары болған. Олар Орталық Азия  түріктерінің жалпы бірлестігі «Алты Алаш» деген құдіретті, күшті ұғымға айналған кездері.

«Алты алаштың» өркендеген кезеңі ертедегі антикалық дәуір. Бұл кезең Хун империясы, Қаңлы, Үйсін мемлекеттерінен бұрынғы  уақытты қамтиды. Бұл түріктердің тапсыз қоғамда өмір сүрген кезеңі. Сол кездегі түрік тайпалары Орталық Азияны екіге бөліп, оларды Ұлы және Кіші жүз болып қоныстанған. Осы географиялық ұғым түріктердің таптық қоғамында да өз мәнін жоймаған. Бұл пікір қытай деректерінен туындайды. Бірақ, қытайдың  тарихи бұлақ көздерінде Ұлы және Кіші жүздерді Хун империясы мен Ұлы Үйсін мемлекеттерінің араларында болған оқиғаларға байланысты қарастырады. Енді осы және басқа деректер негізінде аталған екі жүзге тоқталайық.

Түріктердің Орталық Азияны жүздерге бөлініп қоныстанғаны және оның хронологиясы жөнінде құнды деректерді қытайдың тарихи бұлақтарынан кездестіреміз. Солардың бірі Түркия ғұлама ғалымы Бахаддин Өгелдің  «Ұлы хун империясының тарихы»/15/ атты екі кітаптан тұратын еңбегі қазақ тіліне аудырылды. Бұл құнды еңбекте біздің жыл санауымыздан бұрынғы (б.з. б.  – Ш.У.) 120 жылға дейінгі 2000-2500 жылдық ұзақ тарихқа шолу жасай келіп, хундардың алғашқы белгілі ел басшылары- Тұман мен Мете  қағандар дәуірін жан-жақты қарастырған. Хун империясының тарихи сахнадан түскен кезге дейін баяндалған. Ғұламаның бұл еңбегінде Ұлы йузілер (жүздер) мен Кіші йузілер туралы жаңа деректер берілген.

Ежелден түріктердің шығыс көршісі Қытай жылнамаларында  жүздер туралы деректер б.з. б.  VІІ – ІІІ  ғасырларға тура келеді. Осы елдің  деректерімен  жақсы  таныс, ғалым  Нығмет Мыңжан былай дейді: «Еліміздің жазба жылнамаларында олардың  (жүздердің – У.Ш)  аты «ұлы иосі», «ұлы иөзі», «ұлы жүз» түрінде кездеседі. Кейін келе бұлар, «ұлы иозі» және «кіші иөзі»  деп екіге  бөлінген. Ежелгі хансу (қытай- У. Ш.)  тілінде жазылған  бұл ұлыстардың  атын «ұлы иүз», «кіші иүз» («ұлы жүз», «кіші жүз») деп оқуға да болады. «Хан патшалығы  тарихы. Батыс өңір жешіресінде»:  «Үйсін халқының ішінде  сақ тайпалары да, ұлы жүз тайпалары да бар»/16/ - деп жазылған.

Осы кезеңде «сақ» немесе «скиф» тайпаларының өз аттарын  әлі жоймағанын аңғарамыз. Олар сақ және түрік тайпалары болып аралас жасаған. Бұл кезең бұрынғы сақтардың аттарын өзгертіп, олар енді түрік атауына көше бастаған кезеңі болса керек. Ежелгі грек  тарихнамаларында «сақтар өте батыр жауынгер», «қасына қатал, досқа адал» адамдар екенін жазған. Соғыста  өлтірген жауларының  бас сүйегін ішімдік ішетін ыдыс ретінде пайдаланған. Жауларының жон терісінен  шылбыр жасаған. Олар батыр жауынгерді ардақтап, құрмет тұтқан. Жыл сайын үлкен  мерекелер  ұйымдастырылып, мерекеде ортақ ыдыстан тек жауды өлтірген жауынгерлер ғана сусын іше алатын болған. Сақ деп аталатын тайпалардың  әрқайсысының  өз алдына  ханы болған. Хандардың әмірі күшті  екені айтылған. Хан қаза болса, оның денесін арбаға салып, ел аралатқан. Ханның денесін көрген бұқара халық қатты  қайғырып, құлақтарын қанатып, шашын жұлып, бетін, көздерін тырнаған. Сол қолын оқпен тесетін болған. Қаза болған хан үлкен қорғанға жерленген. Өлікпен бірге алтын, күміс, ыдыс -  жабдықтарды  және сойылған аттарды бірге  көмген.  Тіпті ханның  ханымы мен қызметкерлерін де өлтіріп, бірге жерлейтін болған.

Айта кететін бір жағдай, антикалық тарихымызда Томиристі  массагет тайпасының патшасы деп жазып келеміз, егер ол патша аталса, мемлекет билеген тарихи тұлға болуы тиіс. 228 жылдай үстемдік еткен Ахмеди династиясының жер қайысқан әскерімен қанша күшті болса да, массагет тайпаларының оларды жеңуі екі талай. Соған қарағанда, сол кездегі Орталық Азияның автохтонды тұрғындарында құл иеленушілік қоғам болған, оның патшасы Томирис болса керек деген пікір туындайды.    Оны терең зерттеу қажет/17/

Қола мен темір ғасырларына жататын сақтардың ескерткіштері ОрталықАзиядан, әсіресе Қазақстаннан көптеп табылды/18/.

Ұлы жүз. Б.з.д. ІІІ ғасырларда Ұлы және Кіші жүздердің болғаны туралы Қытай деректері мәлімет береді. Хундарға қысқаша тоқталайық.

Б. з. б.  мыңыншы жылдарда Шиа, Жоу династия кездерінде Қытайдың батысындағы Тибет тауларының төңірегінде хундар деген атпен түріктілдес тайпалар жасап, мал шаруашылығы, егіншілік кәсібімен  айналысқаны айтылады. Басты малы сиыр, жылқы болған. «Ертеректе бұл маңайда өмір сүрген тайпаларды хунну деп атайтын болған. Қытайлықтар  бұларды кейінгі хундардың ата  -бабалары болар деп түсінеді»/19/.  Бұл пікір орыс ғалымдарының айтқандарына да жақын келеді. К.А. Иностранцев гундардың түріктілдес халықтарға жатқызып, олардың батысын гундер, шығысын хуннулер –деп екіге бөліп атаған/20/.

Бұл пікір орыс тарихшыларының  көпшілігінен қолдау тапқан. Осы келтірілген деректерге қарағанда, ертедегі скифтердің ұрпақтары  осы хунну мен гуннылар, олардың жалғасы  пешенектер. Олар Қара теңіздің солтүстік жағалауынан Шығыс Түркістанды түгел иеленген түріктілдес халықтардың құрған этникалық  одақтары мен мемлекеттері болған. Оның шығыс бөлігі хунну  -деген атпен Қытайдың батыс, солтүстік көршісі болып, олармен саяси, экономикалық және мәдени байланыста жасаған.

Осы хуннулар (хундар) өздерінің бауырлас Ұлы жүздер (йузілер) мемлекеттерімен қоян – қолтық араласып, оларды шығыс- оңтүстік көршілеріміз деп таныған. Тарихи деректерде Қаңлы және Үйсін  мемлекеттері – түркі әлеміндегі  ең көне мемлекеттердің бірі. Хун мемлекеті Үйсін және Қаңлы  мемлекеттері  - бір заманда қатар жасап, дәуірлеген. Үйсін мемлекетінің ел билеу жүйелері ертеден қалыптасқанын, оның жоғарғы басшысы Күнби болып, б.з.б. 177 – 104 жылдары мемлекетті басқарғаны айтылды. Үйсін  мемлекеті осы күнгі Оңтүстік Қазақстан, Жетісу, Ыстықкөл атырабынан Шығыс Түркістан жерлерін иеленіп, Хундармен көршілес жасап, екеуі Қытайдың жалпы батыс көршілері саналған.

Қытай жылнамаларындағы деректерге қарағанда, Хундар мен Үйсіндер бір –бірімен ежелден туыс халықтар. Тұман хан (Теоман) кезінде хуннулар күшейген. Б.з.б. 221 жылы Хун мемлекетін  ұйымдастырып, өзін хан жариялаған. Тұман хан заманында Ұлы жүздердің шығыс шеті Қытайдың  шекарасына жақын болған/21/. Хун мемлекетінің  империяға айналуы Тұманның ұлы Метенің (Моу Дун) б.з.б. 209 жылы таққа отыруымен байланысты. Мете күшті Хун империясын құрып, шығыстағы ежелгі көршісі Қытайға және  батыстағы бауырлас үлкенді- кішілі түрік мемлекеттерін  біріктіру мақсатында жойқын соғыстар жүргізді. Оның ішіндегі ең күштісі Ұлы жүз үйсіндерінің мемлекеті. Орталық Азиянының    батыс – оңтүстігінде б.з.б. ІІ – б.з.   V ғасырларында  Қаңлы, Үйсін, Ферғана, Тохаристан, Кушан, Эфталит сияқты түріктілдес халықтардан құрылған мемлекеттердің жалпы саны туралы: «Батыс елдермен қарым –қатынас қытай патшасы У Дидан (б.з.б. 140 -86 жылдар) басталып, әрі қарай дами түсті. Батыс мемлекеттері алғашында 36 делінсе, (Метенің хатында 26 мемлекет деп жаңылыс жазылса керек), кейін келе өз ішінен бөлшектеніп 50 шақты мемлекетке айналды. (Ян Шигудың мәліметіне қарағанда 55 мемлекет болған)/22/.

Бұрын тарихшыларымыз, ертеде түріктерде мемлекет болмаған, олар ру –тайпа одағында өмір сүрген деп келсе, бүгінгі күні оңтүстік –батыс аймағын мекендеген  түріктілдес тайпалар мен халықтар арасында антикалық дәуірде мемлекеттердің саны  аз болмағанын көреміз. Олар үлкенді –кішілі мемлекеттерге  бөлініп өмір сүрген, өзара тыныш жасамаған. Күштілері  әлсіздеріне  жиі –жиі күш көрсетіп отырған. Олардың ішіндегі бізге белгілілері Хун және Үйсін мемлекеттері. Әсіресе, Хун  империясы Метенің саясатын оңтүстік  -батыстағы қандастарына жүргізгенде,  жолдағы ең жақын жатқан көршісі ұлы Күш Үйсін мемлекеті болған. Оның осы бағытқа қарай жүргізген жорығында Үйсіндер   батыл қарсылық  көрсеткендіктен, оларға қарсы  Мете бірнеше қанды жорықтар жүргізген. Метенің әкесі Тұман хан кезінде де хундармен Ұлы жүздердің  ортасында қақтығыстар болған. Ол келіспеушілік Мете кезінде күшейе түскен. «Метенің әкесі Тұман ханның тұсында шығыс пен батыста ең ірі екі мемлекет бар болатын. Шығыста байырғы моңғолдық дұнхулар күшті, ал батыста йузілер әрі күшті, әрі бай еді»/23/. Міне осы йузілерге қарсы Мете б.з.б. 176 жылы жойқын соғыс жүргізіп, шығыстағы йузілерді бағындырған. Онан кейін екінші жорығын жүргізіп, йузілерді Жетісу өңіріне орналасқаны деректерде айтылған. Әйтпесе, бұл деректерге қарағанда ұлы йузілер Қытайдың батысын мекендеп, хуннулар оларды Жетісу өңіріне әкелді деген  ұғым, Қытайлықтардың Үйсіндерді  жетік біле алмағанынан шыққан пікір деп түсінуге болады. Өйткені  бұл өлке ежелден  Үйсіндердің  мекені екені тарихтан белгілі. Солай болса, шығыстағы йузілер бұлардың  бір бөлігі болып, хундардың көрсеткен қысымы нәтижесінде Жетісу, Шу, Ыстықкөл төңіректеріне, бұрынғы қонысына келген сияқты.

Хун империясының ханы Мете қайтыс болған соң, оның орнына ұлы Ки Иук (Лаушаң) 174-160 жылдары үстемдік еткен кезде йузілерге қарсы жорықтарын жүргізгені туралы: «Метенің ұлы да әкесіне ұқсап (әкесінің айтып кеткені бойынша).  Батыстағы «Садақты қауымды бір ғана шаңырақ астына жинап, хундарға айналдыру ісімен айналысқандығы еді»/24/. Осы мақсатты орындауда йузілермен қанды соғыс жұргізіп, оларды бағындырғаны туралы былай делінеді: « Мете оларды (йузілерді – У.Ш.) жеңді. Кейінірек (Метенің ұлы) хун қағаны Лаушан йузілердің патшасын өлтірді және оның бас сүйегінен бір тостаған жасатты. Осыдан кейін йузілер алыс жерлерге кетіп қалды. Ферғананы (Дошуан) ашты. Батыста Тахарыстанға шабуыл жасады.  Оларды өздеріне бағындырды. Әмудәрияның солтүстігінде астана болған бір қала тұрғызды. Бектер сарайы да сол кентте болды»/25/. Өйткені бұл кезде хун империясы ыдырап, үстемдігінен  айырылып, олардың мирасқорлары қөк түріктер болғаны тұралы қытай деректерінен кездестіреміз. Хун империясы үстемдік етіп тұрған кезде, олардың қаған, бек, тегін деген лауазымды аттармен аталатын белгілі басшылары болған. Солардың бірі хундардың Оң Білге қағаны,  әрі генералы хундардың батыс өлкесінде Шанчун аймағында тұрған. Б.з.б. 176 жылғы Метенің хатында: «(Арамыздағы келісімді бұзғаны үшін) Оң Білге қағанымды жазаладым. Ийузілерді іздеп табуға, сөйтіп оларға шабуыл жасауға жұмсадым. Тәнір жар болып, қолбасшы іскер, әскер алымды, ат-көлік күйлі болғандықтан,  йузілерді біржола жеңдім. Оларды мейілінше қырғындай отырып, тізе бүктірдім. Сондай - ақ,  Лоулан, Үйсін, Хужне және олармен көршілес елдерден 26 бектікті (немесе Шығыс Түркістанды) тұтастай хундарға бағындырып, оларға қажетті бірлікпен тәртіпті нығайтып, тынышталдырдым»/26/. Метенің хатынан келтірілген осы деректерге қарағанда, Шығыс Түркістанды мекендеген ұлы жүздерді өзіне бағындырғанын көтеріңкі көнілмен баяндағаны байқалады. Үйсін мемлекеті бектерге бөлініп басқарылған. Хундардың ішінде Оң Білге қаған сияқты қолбасшының Үйсіндерді женуге айырықша қызмет еткені айтылған. Міне, осы бектер мен қағандар Хун империясын басқарған.

 Б.з. 150 - 400 жылдарында көк түріктердің  бірнеше мемлекеттері   өз алдарына тіршілік етті. Б.з. V ғасырда олар феодализм қоғамына өтті, оны мейілінше дамытты.

Осы кездегі Орталық Азиядағы күшті мемлекеттер пайда болды. V – ХІІІ ғасырлар түрік тілдес мемлекеттерден Түргеш (Сары Үйсін), Қарлұқ, Қарахан және Қарақытай (Қарақидан), ХІІІ ғасырдың басында монғолдармен жауланып алынды. Сөйтіп монғол империясы орнатылды. Жоғарыда келтірілген деректерге қарағанда, Ұлы жүздер деген ұғым ертеде пайда болған. Ол географиялық ұғым ретінде Орталық Азияның  оңтүстік батысынан  Қытай қорғанына дейінгі ұлан – ғайыр жерді қамтыған. Түріктердің көп санды этникалық тайпалары сонда жасап, үлкенді –кішілі мемлекеттер құрған. Олардың ішінде ең күштісі  Ұлы йузілер мемлекеті болып, көршілес Хун мемлекетімен бақталасып отырған. Нәтижеде, хундар үстем болып, оларды бағындырған. Осы ежелгі мекенінде Ұлы жүздің ұрпақтары қазір де жасайды.  Хун империясы құлап, б.з. ІІ ғасырларында хундар туралы  деректер шамалы кездеседі.

Кіші жүз. Б.з.б. ІІІ ғасырлардағы деректерде Қытайдың батысындағы Гансу мен Шығыс Түркістанның Оңтүстігінде өмір сүрген Кіші жүз атты тайпалардың жасағаны айтылған. Б.з.б. 128 ж. жазылған бір қытай  жазбасы Кіші жүздер жайында былай дейді: «Хундар йузілерді (Ұлы жүздерді – У.Ш.) жеңіп, батысқа қуалап жібергенде, йузілердің көше алмай қалған шағын бір бөлігі Нәншән (Оңтүстік тау – ауд.) тауына шегініп барып паналады, ол жерде отырған жергілікті тибеттіктемен араласып кетті («Тарихи естелік», 123. 2а. бет)»/27/.    Кейін осы Кіші жүздердің күшейіп, осы аталған өлкенің тарихына үлкен үлес қосқаны да тілге тиек етілген. Б.з.б. 121 ж. жүргізілген қытай жорығында Кіші йузілердің мекені мен жағдайы жөнінде кейбір жаңа мәліметтер берілген: «...(Генерал) Хочуй Ян аймағынан (немесе Гошун Нордан) өтті де  Кіші йузілерге жетті. Бұнан кейін Чи Лиан (Шулен) тауын алды (Ханнама). Осында аты аталған жерлер мен таулардың бағдары арқылы (б.з.б.) 121 жылдарда Кіші йузілердің қай тұста отырғандарын шамалай аламыз. Басқаша айтқанда, Қытай генералы Хочуй Яннан Гансудағы Ганжоу өңіріне дейінгі Кіші йузілердің мекенінен өткен болады»/28/.

Біз келтірген үзіндіде Кіші жүздің жайлаған жері Гонсу (Қытай) мен Шығыс Түркістанның оңтүстігі екенін айта келіп, Хундар Ұлы жүздерді Шығыс Түркістаннан батысқа қарай қуғанда, олардың қалып қойғандары -  Кіші жүз деген  мәлімет береді. Бұл айтылған пікір шындыққа сай емес. Негізінде Кіші жүз түріктерінің батыс шекарасы Қара теңіздың солтүстік жағалауынан Батыс Қытайға дейін созылып жатқан. Шығыс Түркістанда Ұлы және Кіші жүздер бірге қоныстанған. Сондықтан Шығыс Түркістан түріктердің ежелгі жерінің бір бөлігі. Сол кездің өзінде Кіші жүзге кірген хундардың (гундардың) жері қаратеңіз солтүстігіне дейінгі ұлан  -байтақ кеңістікке орналасқан. Солардың бір бөлігі батыс қытай шекарасына дейін келген. Оларды үйсіндердің қалып қойған бөлігі деудің қисыны жоқ. Өйткені, Қытайлықтар батыс көршілері – түріктердің мекенін жетік біле алмаған. Тек, өздеріне жақын саяси, экономикалық және мәдени байланыста болған түріктер туралы мәліметтер жинаған. Түріктер өз жерлеріне қытайлықтарды жібермеген.

Қытаймен шекаралас Кіші йузілер Тибет халықтарымен араласып, өзара бауырлас болғаны туралы да деректер бар: «Б.ж.с.д. 62 – 63 жылдары аралағында кіші йузілер мен тибеттіктер өзара келісе отырып, Қытайға қарсы соғыс ашады. Сол себептен де қытай генералы кіші йузілер мен тибеттіктердің 4000 әскерін тұтқынға түсіріп олжалайды. Осы соғысқа байланысты аты аталған жер мен су атауларына қарағанда, бұл тұста кіші йузілер Дунхуанның оңтүстік батыс жағында отырғанын байқаймыз»/29/.

Кіші йузілер мен қытайлар арсындағы бұндай қарым  - қатынастар бұрын да болып отырған: «Б.ж.с. бойынша 89 жылы хундарға қарсы аттанған қытай армиясының қатарында 8000-дай кіші йузілердің атты қосындары болды. Ал 114 жылғы мәлімет бойынша қытай әскери қолбасшысының қарамағында йузілердің 7000 аттысы болғаны айтылады. Йузілердің осындай атты қосындарының саны 139 жылы – 10 000, 159 жылы -12 000 адамға жеткен»/30/.

Жоғарыда келтірілген Кіші жүз (йузілер) қытай деректеріндегі мәліметтерге қарағанда,  антикалық заманда Орталық Азияда мекендеген түріктердің арасында Кіші жүздердің болғанына күмән келтіруге болмайды. Олар сан жағынан да аз болмаған. Б.з. 139 – 159 жылдарында Кіші жүздердің атты әскерінің саны 10000-нан – 12 000-ға дейін болғанына қарағанда, олардың халқының саны да әжептеуір болғанға ұқсайды. Олар бірде тибеттіктерге, бірде қытайлықтарға көмек беріп тұрғаны айтылған. Соған қарағанда, Кіші жүздер  өздерінің жауынгершілігімен ерекшеленгендіктен, көршілері олармен санасып отырғаны байқалады.

Орта жүз туралы антикалық және ертедегі орта ғасырлардағы тарихи деректерде кездеспейтіндіктен, жоғарыда тек Ұлы және Кіші жүздерге  тоқталдық. Орта жүз бойынша  ертедегі мәліметтерді тек қазақ ауыз әдебиетінде, ру, тайпа шежірелерінде кездеседі. Барлық қазақ халқының генеологиясын үш арыстан таратады: Ақ арыс (Ұлы жүз), Жанарыс (Орта жүз) және Бекарыс (Кіші жүз). Жүздердің жайласқан мекендері географиялық тұрғыдан тура айтылып, Орта жүздің  осы күнгі Орталық Қазақстанды мекендегені баяндалады.

Бұл жүз туралы жазба деректер Ресей империясының Қазақстанды отарластыруымен байланысты айтылады. Әсіресе,  ХVІІІ ғ.  бірінші жартысынан бастап, біздің елімізге келген Ресей дипломаттарының, ғалымдары мен саяхатшыларының  жазып қалдырған  деректерінде Орта жүздің тарихына тиісті мәліметтерді кездестіреміз. Олардың арасында А.И.Тевкелев өзінің  қағазға түсірген  деректерінде Орта жүздің  ру, тайпаларға бөлініп жайласқан мекендеріне тоқталған. Орта жүз  қазақтары алты тайпалардан құрылған: Арғын, Найман, Керей, Уақ, Қоңырат, Қыпшақ/31/. Бұл саясаткерден басқа да Ресейден Қазақстанға келген зерттеушілердің еңбектерінде қазақ халқының жүздерге бөлінуі туралы азды –көпті мәліметтерді кездестіреміз. Бірақ олардың қалдырған  деректерін өте сын көзбен қарап, ой елегінен өткізіп пайдаланған абзал. Өйткені, олар жергілікті халықтың тілін, ділін білмеген, тек көрген – естігендерімен шектеліп, оны қағазға түсіріп қалдырған. Бұндай кемшіліктер  олардың басым көпшілігене тән. Солай болса да, осы деректердің құнды тұстарын дұрыс пайдалануымыз қажет.

Енді Орта жүздің шығу тарихы туралы өз пікірімізді ортаға салайық.

Орта жүз  тарихы Монғол империясының ыдырауынан кейін, жалпы түріктердің өзара енші алысып, жеке  -жеке халық болып бөлініп шығуымен   байланысты қараған жөн. Қазақтар да өзінің ежелден мекендеген жеріне ие болып, Орталық Азияның қақ ортасындағы ежелгі мекенінде шаңырақ көтерді. «Түріктердің қара шаңырағының» иесі болғаны туралы ауыз әдебиетінде, мақал – мәтелдерде сақталған. Мағжан Жұмабаев өзінің «Түркістан» атты поэмасында «қазаққа қара шаңырақ қалған жоқ па?» - деп текке айтпаған.

Шыңғысхан негізін салған Моңғол империясының шынайы тарихы ғылыми тұрғыдан жазылмағандығы былай тұрсын, «орайлық европалық көзқарас» бұл ұлы мәселені мейлінше бұрмалап келеді. Мысалы, «Қазақстан тарихындағы» «Жаулап алудың зардаптары» атты бөлімде: «Шыңғыс хан әскерлерінің  шапқыншылығы жаулап алынған елдер үшін өзінің зардабы жағынан ауыр апат болды; ол көптеген халықтардың  экономикалық және мәдени прогресін, олардың  саяси,  әлеуметтік және этникалық дамуын  ұзақ уақыт тоқыратты. Моңғолдардың жаулап алуы салдарынан өндірістік күштер талқандалып, адамдар жаппай қырылды, өркендеп тұрған қалалар жер бетінен ғайып болып, материалдық және мәдени қазыналар жойылып кетті,  ондаған  мың тамаша шеберлер мен қолөнершілер құлдыққа  айналдырылды»/32/.

Келтірілген үзінді сын көтермейді. Себебі,  ұзақ жылдар бойына айтылып келе жатқан «орайлық, еуропалық көзқарас» Шыңғыс хан бастаған моңғолдар  шапқыншылығының көлеңкелі тұстарын асырып жазған. Бұндай пікір шындықтан алшақ жатыр. Шыңғыс хан алдымен өзіне батыс Қытайды бағындырып, 1218 жылы Орталық Азияны басып алу мақсатымен  шығыстан батысқа қарай жорық жасады. Жаулау жорығы кезінде қарсыласқан  күштерді қиратып, бағындыру үшін бар күшін аямай жұмсады. Бұл барлық басқыншылық соғыстарына тән. Әйтпесе соғыс бола ма? Осы жорыққа қарсы тойтарыс берген қалалар Отырар, Көне – Үргеніш (Хорезмнің астанасы) қатты зардап шегіп, қирады. Жорық жолындағы үлкенді –кішілі елді мекендер, Ұлы жібек жолындағы Жаркент, Алматы, Мерке, Құлан, Тараз, Испиджаб (Сайрам), Ташкент, Самарқанд, Бұхара, Мерв және т.б. көптеген қалаларды Шыңғысхан әскері қиратқан жоқ.

Орталық Азияна толық жаулап, оны Шыңғыс хан Төлей, Үгедей, Шағатай, Жошы деген балаларына   бөліп берді. Олар өздеріне берілген аймақтарда  билік жүргізді.  Моңғолдар әр аймақта  жоғарғы басқарушы органдарда отырғанымен, олардың  қоластындағы төменгі басшылар  жергілікті халықтардан таңдалды. Моңғолдар басып алған жерлерінде  сан жағынан  өте аз болды, ал жергілікті тұрғындар әрине басым  болды. Моңғол әскерлерінің  басым  көпшілігі  түріктерден және басқа да халықтардан құрылған. Алдыңғы Азия мен Еуропадағы  басып алған елдер, Моңғол  империясынның вассалы  болған.

«Адамдар жаппай қырылды» деген сөздердің қисыны жоқ. Керісінше, Орталық Азия, Алдыңғы Азия, Еуропаның  біршама елдері Моңғол империясына кіріп, үш ғасырға жақын өмір сүрген кезде, жергілікті халықтардың арасында салыстырмалы тыныштық орнап, халықтардың экономикасы, материалдық және мәдениеттерінде  бірқанша алған өрлеушілік  болғанын мойындауымыз керек. Осы кезде  империяға кірген ру, тайпалардың, халықтардың этникалық дамуы қарқынды жүрді. Осы империяда 200 –ден астам жаңа қалалар бой көтерсе, көне шаһарлар үлкейіп, өскені байқалады. Жалпы, Моңғол  империясы жергілікті  халықтардың дамуына айтарлықтай тосқауыл жасамаған. Сондай –ақ, империя көлемінде  халықтардың  этникалық процесі дамып, қандастық жағынан жақын этностар халық дәрежесіне дейін  көтерілген. Осы күнгі  түрік тілдес халықтардың  өз алдарына  ел болуына  негіз салынған.

 Моңғол империясы ыдыраған  кезде  түрік тілдес халықтар  өз алдарына халық болып шыға келді. Моңғол империясы құрамындағы  түріктер арасында этникалық процес тоқтамай, табиғи –жағырапиялық, тарихи жағдайларға байланысты түрік халықтары  қалыптасқан.    Бұл процес жылма – жыл ен жайып, Моңғол империясы  ішіндегі  түріктер  бөлшектеніп, өз алдарына отау тігіп енші алды. «ХІV ғасырдың  екінші жартысында  ол бір  -біріне тәуелсіз бірнеше  аймаққа бөлінген. Москва мемлекетінің күші және 1380 ж. Куликово шайқасында  Москва князі Дмитрий Донской әскерлерінен  моңғолдардың қатты  жеңілуі бұл процесті одан әрі  күшейте түсті. ХІV ғасырдың  соңында (1391 - 1399) Темір Алтын Ордаға  бас көтертпестен екі рет күйрете соққы берді. Содан соң ол бірте –бірте ыдырай бастады.  ХV ғасырдың   басында Тоқтамысхан мен Едіге бидің өз ара таласы Алтын Орданы  одан сайын әлсіретті. Осы ғасырдың  бірінші  жартысында  одан  болгарлар, қазақ мен қырым бөлінді. 1480 жылы орыс княздықтары  моңғолдардан толық тәуелсіздік алды. Сол шамада Қазан, Қырым, Астрахан (Ноғай), Қазақ, Өзбек халықтары  құрылды»/33/.

Келтірілген үзіндіде Моңғол империясының  ыдырауы туралы  баршаған мәлім тарихи  оқиғалар дұрыс сәулелендірілген. Бірақ, қазақ, өзбек халықтары құрылды деп айту шындыққа сай болмайды. Бұл халықтар да, басқа  түркі тілдес халықтар сияқты сол империяның  құрамындағы халық болып қалыптасып, оның ыдырауынан кейін ғана өз алдарына бөлініп шыққан десек, тура болар еді.  Сонымен, Моңғол империясының   құлауымен байланысты  түркі тілдес халықтары өз  еншілерін  алып бөлектеніп шықты.

Сөйтіп, ХІVғ. Аяғында қазақтар қара шаңырақтың, кең байтақ үлкен жердің иесі болды. Оны өзінің Отанына айналдырған Қазақстан (Қазақ елі)  деген қасиетті атпен келе жатыр. Осындай ұлан  -ғайыр  жер тек  қазақ халқының еншісіне тиген. Басқа бөлініп шыққан қандастарымыздың біреуінде де  осындай  кең жер жоқ. Түрік әлемінің ең құнды, асыл  қасиеттерін, ділін  сақтап қалған қазақ халқы. Сондықтан, ертедегі «Алты алаш» кезінде жүзге  бөліну дәстүрін сақтап, Қазақстан жерін  табиғи –геогпафиялық ерекшеліктеріне  икемделіп, үшке бөлініп тіршілік еткен. Ұлы жүз, Орта жүз, Кіші жүз. Бұл жүздер  жерлерінің табиғи ерекшеліктерін  жетік меңгеріп, соларға икемделіп   қоныстанған, көп салалы шаруашылыған, заттай және рухани мәдениеттірен жалғастырып, оны үздіксіз дамытып отырған.

Қазақ жүздерінің бөлінуі тек табиғи –географиялық ерекшеліктеріне қарай болып, рулар мен тайпалар өздерінің ертеден мекен еткен аймақатырында тіршілігін жалғастыра берген. Орта жүздің құрамындағы қыпшақтар, арғындар, наймандар, қоңыраттар, керейлер, уақтар өздерінің құтты қоныстарында антикалық және ертедегі орта ғасырдан бастап  мекендеген. Алайда олардың көпшілік бөлігі ертеде Ұлы жүздің одағына кірген болса, қалғандары Кіші жүздің ішінде араласып, бірге жасаған. Осы тәртіп  Моңғол империясының ыдыраған кезеңі дейін сақталған.

Кейінгі кезде Орта жүз бойынша жаңа деректер жиналып, біздің бұл пікірлеріміз толықтырылар деген үміттеміз.

Жоғарыдағы келтірілген деректерге қарағанда,  б.з.б. VІІ ғ ғасырларда Орталық Азияны жүздерге бөлініп, түріктер мекендеген. Антикалық дәуірде олардың арасында Ұлы және Кіші жүздерге бөлінушілік орын алған. Ұлы жүзге Орталық Азияның оңтүстік – шығыс аймақтарына кіретін ұланғайыр жерлер кіріп, Шығысы Қытаймен, оңтүстігі Ауғаныстан, Үндістанменен шектескен. Аттары  аталған  аймақтарда ерте замандарға Қаңлы және Үйсін мемлекеттері ұзақ жылдар өз үстемдіктерін жүргізген. Ұлы жүзге қараған жерлерде ежелден отырықшылық басым болып, табиғи –географиялық ерекшеліктеріне байланысты суармалы егеншілік кең өріс алған. Б.з.б. ІІ ғасырда Ұлы жүздің жерінен шығыстан батысқа қарай Ұлы жібек жолы өтіп, алуан санды елдердің қарым –қатынасын қалыптастырған. Бұл пікірдерді дәлелдейтін жазба және археологиялық деректер жеткілікті. Сондықтан да, бұл аймақтар отырықшы өркениеттің мейлінше дамыған бай өлкесі.

Көне замандардан бері, Орталық Азияның солтүстік және батыс аймақтары Кіші жүзге қараған. Оның батысы Қаратеңіздің солтүстік жағалауынан,  шығыста Қытаймен жалғасып жатқан жерде, ертедегі гун (скиф) мен хундардың  ұрпақтары мекендеп, Кіші жүзге қараған. Біз тоқталып отырған деректерге қарағанда, хундар мен қытайлықтардың арасында саяси, экономикалық және мәдени қарым – қатынастар мейлінше күшті болған. Себебі, екі этникалық топ Қытай елінің батыс көршісі болған.  Қытай деректерінде бұлар туралы  деректердің мол екенін  жоғарыда байқадық. Қытайлықтар ең жақын көршілерін жақсы білгенмен, батыс, оңтүстік аймақтарды мекендеген түріктерді  жетік біле бермеген. Хундар кезіндегі  Қытайдың батысын, яғни шығыс Түркістанды мекендеген Кіші жүздер, батыстан  - шығысқа созылып қоныстанған болгар, печенек, қыпшақтардың шығыс бөлігі деген пікірге келуге болады. Кіші жүздің қоныстанған  аймақтарының  өздеріне тән ерекшеліктері мол. Табиғаттың төрт мезгілі: қысы, жазы, күзі, көктемі өздеріне тән заңдылықпен өтіп жатады. Өте  кең аймақта малды көптеп өсіріп, егіншіліктің көпшілігі жаңбардың беретін ылғалына негізделіп дамытқан. Бұл жерді мекендеген түріктер ежелден қыстауы мен жайлауларын қолайлы жерге ұйымдастырып, өздерінің көп салалы шаруашылығын дамытып отырған.  Кіші жүз түріктері де ертеден үлкенді –кішілі мемлекеттіктерге бөлініп тіршілік еткенін айтқан едік. Олардың ішінде империя дәрежесіне жеткен хундар мен Көк түріктер болғаны әлімге белгілі.  Олардың тұрақты мекендері мен қалалары да болғанын археологиялық зерттеулер дәлелдейді. Хун  империясы кезінде қытайлықтар Ұлы қорғанын салуға мәжбүр болғанын терең түсіну қажет.

Сонымен,  антикалық заманда түріктерді «Алты алаш» кезінде, Орталық Азияның табиғи –географиялық ерекшелігіне қарай екі аймаққа бөліп қоныстанғанын байқаймыз. Ұлы және Кіші жүздер барлық түрік тілдес этникалық бөлімдердің бәрін қамтитын «Алты алаш» ұғымына кірген қандастарымыз  саяси, экономикалық және мәдени байланыста болғандықтан, қажетті жағдайда «Түріктің көктуының» астына жиналған. Осы бірлікті сақтау оңай болмаған. Оны орнату үшін  хун империясының  көсемдері Тұман хан, оның ұлы Мете, Көк түріктер кезіндегі Білге қаған қажырлы, қайратты күштер жұмсаған.

Бұл тарихи тұлғалар өз мақсаттарына жетіп, империя құрған. Бірақ, бұл ұлы күштер ұзаққа бармай, түріктер үлкенді –кішілі мемлекеттерге бөлінгенліктен, әлсіреп, сырттан тиген құралды күштерге қарсы тұра алмай, елін, жерін қорғауда, талай қиыншылықтарды бастарынан өткергенін  тарих біледі. «Бөлінгенді бөрі жеңеді» - деген қанатты сөз баршаға мәлім болса да, барлық халықтың бірлігін сақтау оңай шаруа емес екені белгілі.